Title: Čl
Author: G. Kobidová
Last saved by: agenda0
Company: MH SR

Príloha

Návrh
Vzorové stanovy akciovej spoločnosti
so 100% majetkovou účasťou štátu

PRVÁ ČASŤ
ZÁKLADNÉ  USTANOVENIA

Čl. 1.
Obchodné meno a sídlo spoločnosti

(1)	Obchodné meno akciovej spoločnosti: 
 (ďalej len " spoločnosť " )
(2)	Sídlo spoločnosti:
 Ulica:
 PSČ:
(3)	Spoločnosť je založená na dobu neurčitú.
(4)	 Spoločnosť môže zakladať organizačné jednotky (odštepné závody) a dcérske spoločnosti.

Čl. 2.
Predmet podnikania

Predmetom podnikania spoločnosti je:

DRUHÁ ČASŤ
ZÁKLADNÉ IMANIE, AKCIE A AKCIONÁRI

Čl. 3.
Základné imanie spoločnosti

     (1)  Základné imanie spoločnosti je .......,- Sk. (slovom  ....... slovenských korún)
(2)	 Základné imanie spoločnosti  je vytvorené vkladom zakladateľa uvedeným v zakladateľskej listine spoločnosti ku dňu jej vzniku.
     (3)  Základné imanie spoločnosti môže zvýšiť alebo znížiť valné zhromaždenie  spoločnosti  v súlade s platnými právnymi predpismi a článkom 13  týchto stanov.
     (4)  Ak v čase zápisu výšky základného imania do obchodného registra nedosiahla hodnota nepeňažného vkladu  sumu určenú pri prevzatí záväzku  na vklad, je zakladateľ povinný doplatiť spoločnosti tento rozdiel v peniazoch.

Čl. 4.
Forma, hodnota, druhy a podoba akcií

      (1) Základné imanie je tvorené 1 akciou  s menovitou hodnotou  akcie.....(slovom...). 
      (2) Akcia má zaknihovanú podobu a  znie na meno. 

Čl. 5.
Práva a povinnosti akcionárov

 (1) Základnými právami akcionára je podieľať sa na riadení spoločnosti, na zisku a na likvidačnom zostatku spoločnosti pri jej zániku. Právo zúčastňovať sa na riadení spoločnosti si akcionár uplatňuje tým, že vykonáva pôsobnosť valného zhromaždenia. Akcionár má v rámci výkonu pôsobnosti valného zhromaždenia  právo požadovať informácie a vysvetlenia od členov predstavenstva a dozornej rady, podávať návrhy k prerokovanému programu predloženému predstavenstvom alebo dozornou radou spoločnosti a voliť členov orgánov spoločnosti. Pritom je povinný rešpektovať tieto stanovy, rokovací poriadok a organizačné opatrenia platné pre valné zhromaždenie.
       (3) Práva akcionára, ktorým je Slovenská republika vykonáva Ministerstvo........ SR (ďalej len  „ministerstvo“). Ministerstvo môže vykonávať práva akcionára na valnom zhromaždení  aj prostredníctvom písomne splnomocnenej fyzickej osoby - splnomocnenca. Splnomocnenec musí byť k účasti na valnom zhromaždení splnomocnený písomným plnomocenstvom, obsahujúcim názov, sídlo, IČO ministerstva, meno, priezvisko, rodné číslo a bydlisko splnomocnenca, počet a menovitú  hodnotu akcií, ktoré ho oprávňujú k hlasovaniu  a úradne overený podpis štatutárneho orgánu ministerstva. 
 (4) Akcionár má právo na podiel zo zisku spoločnosti (dividendu), ktorý valné zhromaždenie určilo  na rozdelenie. Akcionár nie je povinný vrátiť spoločnosti dividendu prijatú dobromyseľne.
         (5)Akcionárovi nesmie spoločnosť vrátiť jeho vklad, vyplácať úroky z vkladu ani preddavky na dividendu. Akcionár má však právo na podiel na likvidačnom zostatku v prípade likvidácie spoločnosti.
(6)  Akcionár je povinný splatiť spoločnosti emisný kurz akcií, ktoré upísal, v rozsahu v ktorom emisný kurz nebol splatený ku dňu vzniku spoločnosti, najneskôr do 1 roka od vzniku spoločnosti. Pri porušení tejto povinnosti je akcionár povinný zaplatiť úroky z omeškania zo sumy, s ktorou je akcionár v omeškaní, vo výške 20% ročne.
       (7) Akcionár má právo nazerať do zápisníc z rokovania dozornej rady a o takto získaných  informáciách je povinný zachovávať mlčanlivosť.

TRETIA  ČASŤ
ORGÁNY SPOLOČNOST

Čl.6. 
Orgány spoločnosti

Orgánmi spoločnosti sú:
a) valné zhromaždenie,
b) predstavenstvo,
c) dozorná rada.
d) generálny riaditeľ

Čl. 7.
Valné zhromaždenie

       (l) Najvyšším orgánom spoločnosti je Valné zhromaždenie. Do jeho  pôsobnosti  patrí najmä:
a)  zmena stanov,
b)  rozhodnutie o zvýšení a znížení základného imania, o poverení predstavenstva zvýšiť  základné 
     imanie do určitej výšky a vydanie  dlhopisov,
c)  voľba a odvolanie členov predstavenstva, schválenie udelenia prokúry,
d)  rozhodnutie o vymenovaní a odvolaní predsedu  predstavenstva z členov predstavenstva, ktorý
     vykonáva aj funkciu generálneho riaditeľa spoločnosti, 
e)  voľba  a odvolanie členov dozornej rady spoločnosti, predsedu dozornej rady s výnimkou členov 
     volených   zamestnancami, 
f)  schválenie riadnej, mimoriadnej  alebo konsolidovanej účtovnej závierky, rozhodnutie o 
     rozdelení zisku alebo úhrade  strát   a určenie výšky a  spôsobu vyplatenia tantiém a dividend,
g)  výber a určenie auditora na overenie riadnej, mimoriadnej a konsolidovanej závierky,
h)  schválenie zmluvy o výkone funkcie  členov orgánov spoločnosti,
ch) rozhodnutie o odmenách  členov predstavenstva a dozornej rady,
 i)   schválenie štatútu  dozornej rady na návrh dozornej rady,
 j)   rozhodnutie o premene zaknihovaných akcií na listinné a naopak,
 k)  rozhodnutie o použití rezervného fondu spoločnosti,
 l)   schválenie výročnej správy, ktorej súčasťou je informácia o stave a vývoji majetku spoločnosti,
m)  schválenie podnikateľského plánu  a  dlhodobej   koncepcie  rozvoja spoločnosti,
n)  rozhodnutie o zrušení spoločnosti  rozdelením, splynutím alebo zlúčením spoločnosti  alebo  o 
      premene na inú formu obchodnej spoločnosti alebo družstvo,
o)   rozhodnutie o zrušení spoločnosti  likvidáciou, menovanie likvidátora, stanovenie odmeny   
      likvidátora, odvolanie a nahradenie likvidátora, ktorého nevymenoval súd,
p)  rozhodnutie o predaji podniku alebo jeho časti, po predchádzajúcom súhlase vlády SR
q)  schválenie peňažných a nepeňažných vkladov do iných právnických osôb, 
r)   schválenie predaja a kúpy nehnuteľného majetku nad 5 mil. Sk účtovnej hodnoty,
s)   schválenie prevodu vlastníctva k hnuteľnému majetku mimo predmetu podnikania nad 5 mil. Sk 
     účtovnej hodnoty,
t)   schválenie predaja a nákupu akcií, obchodných podielov a podielov v iných subjektoch,
u)  rozhodnutie o uzatvorení záložnej zmluvy na majetok spoločnosti nad 5 mil. Sk účtovnej  
     hodnoty,
v)  zabezpečenie záväzkov tretích osôb majetkom spoločnosti prostredníctvom zmlúv o ručení alebo 
     iných právnych úkonov, ktorých účelom je zabezpečenie záväzku tretej fyzickej alebo 
     právnickej osoby,
y)  poskytovanie pôžičiek fyzickým a právnickým osobám z majetku spoločnosti, 
z)  rozhodnutie o ďalších otázkach, ktoré zákon č. 513/1991 Zb. Obchodný zákonník v znení 
     neskorších predpisov alebo stanovy zahŕňajú do pôsobnosti valného zhromaždenia.
        (2) Pôsobnosť valného zhromaždenia vykonáva jediný  akcionár rozhodnutím, ktoré musí mať písomnú formu a musí ním byť podpísané. V prípadoch ustanovených zákonom toto rozhodnutie musí mať formu notárskej zápisnice. Písomné rozhodnutia jediného akcionára musia byť doručené predstavenstvu a dozornej  rade. Tento akcionár môže kedykoľvek zvolať valné zhromaždenie, ktorého pôsobnosť vykonáva, pričom 30 dňová lehota na zaslanie pozvánky nemusí byť dodržaná.
        (3) Rokovania valného  zhromaždenia sa  zúčastňujú  členovia predstavenstva, dozornej rady a prípadne ďalšie prizvané osoby. Ak akcionár vykonáva svoje práva prostredníctvom splnomocnenca, kópia plnej moci musí byť odovzdaná zapisovateľovi pre účely evidencie. Plná moc platí len na jedno valné zhromaždenie. 
       (4) Riadne valné zhromaždenie zvoláva predstavenstvo najmenej raz za rok, a to v lehote 3   mesiacov od uzavretia účtovnej závierky za predchádzajúce účtovné obdobie, najneskôr do 6 mesiacov od skončenia hospodárskeho roka.
       (5) Mimoriadne valné zhromaždenie zvolá predstavenstvo vtedy, ak :
a) sa na tom uznesie predchádzajúce valné zhromaždenie,
b) predstavenstvo zistí, že strata spoločnosti presiahla hodnotu 1/3 základného imania, alebo to  možno predpokladať.
       (6) Mimoriadne valné zhromaždenie zvolá dozorná rada z dôvodu uvedeného v čl. 11. ods. 1.
       (7) Predstavenstvo zvoláva riadne valné zhromaždenie písomnou pozvánkou o konaní valného zhromaždenia. Písomnú pozvánku  zasiela akcionárovi, a to najmenej 3O dní vopred. Pozvánka na valné zhromaždenie a oznámenie o konaní valného zhromaždenia musí obsahovať všetky náležitosti ustanovené právnymi predpismi. Zároveň s pozvánkou je predstavenstvo povinné zaslať aj príslušné materiály, ktoré budú prerokúvané na valnom zhromaždení. Pozvánku na valné zhromaždenie spolu s materiálmi, ktoré budú prerokúvané na valnom zhromaždení zasiela predstavenstvo aj dozornej rade.   
       (8)  Akcionár sa zúčastňuje valného zhromaždenia na vlastné náklady.

Čl. 8.
Organizačné zabezpečenie valného zhromaždenia

       (l)  Priebeh valného zhromaždenia zvolaného podľa čl. 7 ods. 4., 5., a 6  organizačne zabezpečí predstavenstvo.
      (2) V prípade, že akcionár splnomocní zastupovaním na valnom zhromaždení inú osobu, táto osoba sa musí prezentovať originálom splnomocnenia, ktoré tvorí neoddeliteľnú prílohu písomného rozhodnutia jediného akcionára urobeného splnomocnencom při výkone pôsobnosti valného zhromaždenia.
 (3) V prípade, že sa podľa právnych predpisov vyžaduje na rozhodnutie valného zhromaždenia vyhotovenie zápisnice vo forme notárskej zápisnice, predstavenstvo je povinné zabezpečiť pre prijímanie rozhodnutia jediného akcionára pri výkone pôsobnosti valného zhromaždenia prítomnosť notára. Rozhodnutia akcionára urobené pri výkone pôsobnosti valného zhromaždenia  musia byť archivované v spoločnosti počas jej existencie. K rozhodnutiam akcionára urobeným pri výkone pôsobnosti valného zhromaždenia sa pripoja všetky návrhy a materiály predložené valnému zhromaždeniu na prerokovanie.
             (4) Predstavenstvo je povinné v prípadoch uvedených v ods. 1 zaslať akcionárovi  notársku zápisnicu z prijatia rozhodnutia jediného akcionára při výkone pôsobnosti valného zhromaždenia, alebo písomné rozhodnutie jediného akcionára urobené splnomocnencom při výkone pôsobnosti valného zhromaždenia do  5 dní odo dňa  vyhotovenia.
              (5) V prípadoch neuvedených v ods. 1 rozhoduje jediný akcionár při výkone pôsobnosti valného zhromaždenia obvykle v sídle akcionára, určí sa v ňom dátum a čas jeho konania. Jediný akcionár je oprávnený požadovať, aby sa  rozhodovania zúčastnilo predstavenstvo a dozorná rada. Prílohou rozhodnutia je prezenčná listina prizvaných osôb prítomných na rozhodnutí jediného akcionára.

Čl. 9.
Rozhodovanie valného zhromaždenia

                   (1) Rozhodnutia jediného akcionára vykonávajúceho pôsobnosť valného zhromaždenia o zvýšení alebo znížení základného imania, poverení predstavenstva zvýšiť základné imanie, vydaní vymeniteľných alebo prioritných dlhopisov, zmene stanov spoločnosti, zrušení spoločnosti, alebo zmene právnej formy spoločnosti  musia mať formu notárskej zápisnice.  

Čl. 10
Predstavenstvo spoločnosti  

       (1) Predstavenstvo je štatutárnym  orgánom spoločnosti. Je oprávnené konať v mene spoločnosti vo  všetkých veciach voči tretím osobám, pred súdom a pred inými orgánmi. Predstavenstvo riadi činnosť spoločnosti a rozhoduje o všetkých záležitostiach spoločnosti, pokiaľ nie sú právnymi predpismi a týmito stanovami vyhradené do pôsobnosti iných orgánov spoločnosti najmä: 
a) vykonáva obchodné vedenie spoločnosti a zabezpečuje všetky  jej prevádzkové a   organizačné  záležitosti,
b) vykonáva zamestnávateľské práva,
c) zvoláva valné zhromaždenie,
d) vykonáva uznesenia valného zhromaždenia,
e) zabezpečuje vedenie predpísaného účtovníctva a inej evidencie, obchodných kníh a ostatných 
    dokladov spoločnosti,
f) určuje rozsah svojej pôsobnosti delegovanej na generálneho riaditeľa spoločnosti,
g) vydáva vnútorné predpisy spoločnosti, ako napr. pracovný poriadok, podpisový poriadok, 
    predpis o systéme vnútornej kontroly, organizačný poriadok a pod..
h) predkladá valnému zhromaždeniu na schválenie:
     1. návrhy na zmeny stanov
     2. návrhy na zvýšenie a zníženie základného imania a vydanie dlhopisov
     3. riadnu, mimoriadnu alebo konsolidovanú účtovnú závierku s návrhom na rozdelenie 
         vytvoreného zisku, vrátane návrhu  výšky a spôsobu vyplatenia  dividend a tantiém, alebo 
         vysporiadania straty
     4. návrh podnikateľského plánu  a dlhodobej koncepcie  rozvoja spoločnosti
     5. výročnú správu
     6. návrh zmluvy o výkone funkcie orgánov spoločnosti, 
     7. návrh odmien členov predstavenstva a členov dozornej rady
     8. návrh na použitie rezervného fondu spoločnosti
     9. návrh na zrušenie spoločnosti likvidáciou alebo bez likvidácie , menovanie likvidátora   
         a stanovenie jeho odmeny a  návrh na premenu právnej formy spoločnosti
   10. návrh na premenu akcií vydaných  ako  zaknihované na listinné,  a naopak
   11. návrh na predaj podniku, alebo jeho časti
   12. návrhy na schválenie finančných a majetkových transakcií uvedených v čl. 7. ods. 1 
         písm. q) až y)
   13. iné návrhy pokiaľ tak stanovuje právny predpis, alebo stanovy, alebo pokiaľ to vyžadujú
        záujmy spoločnosti
ch)  informuje valné zhromaždenie:
   - o výsledkoch  podnikateľskej činnosti a o stave majetku spoločnosti za predchádzajúci  rok
 i)  predkladá na rokovanie dozornej rady :  
     1. návrhy  uvedené v článku 7 ods. 1 písm.  j) až y), 
     2. materiály uvedené v článku 11 ods. 5, ktoré schvaľuje dozorná rada 
     3. informácie podľa § 193 ods. 1 Obchodného zákonníka
      (2 ) Predstavenstvo spoločnosti má ... členov.
      (3) Členov predstavenstva volí a odvoláva valné zhromaždenie. 
(4)	Funkčné obdobie prvých členov predstavenstva po založení spoločnosti je najviac 1 rok.
      (5)  Dozorná rada spoločnosti zabezpečí výberové konanie na členov predstavenstva a na základe uskutočneného výberového konania predloží valnému zhromaždeniu návrh na voľbu členov predstavenstva. Valné zhromaždenie zvolí nových členov predstavenstva najneskôr do 1 roka po založení spoločnosti. Funkčné obdobie členov predstavenstva zvolených na základe uskutočneného výberového konania je 5 rokov a pred jeho skončením zabezpečí dozorná rada výberové konanie na členov predstavenstva. 
      (6)  Návrh na odvolanie ktoréhokoľvek člena predstavenstva môžu podať:
      - akcionár spoločnosti,
      - predstavenstvo spoločnosti na základe uznesenia predstavenstva,
      - dozorná rada.
              (7) Výkon funkcie člena predstavenstva môže byť skončený aj vzdaním sa funkcie v  súlade s § 66 Obchodného zákonníka.
      (8) Predsedu predstavenstva menuje z členov predstavenstva a  odvoláva valné zhromaždenie. Predseda predstavenstva zároveň vykonáva  funkciu generálneho riaditeľa spoločnosti. 
       (9) Podpredsedu predstavenstva volia a odvolávajú členovia predstavenstva, pričom hlasuje aj dotknutá osoba
       (10) Predstavenstvo zasadá najmenej jedenkrát mesačne. Predstavenstvo zvoláva a jeho rokovanie  vedie predseda alebo   z jeho poverenia resp. v jeho neprítomnosti podpredseda  predstavenstva, prípadne ďalší člen predstavenstva. Zvolanie predstavenstva sa vykonáva písomnou pozvánkou. V pozvánke musí byť uvedený dátum, čas, miesto a program rokovania a musí byť odoslaná alebo na potvrdenie doručená členom predstavenstva najneskôr 5 dní pred dňom konania. V prípade, že súhlasia všetci členovia nemusí byť táto lehota dodržaná. Pozvánka sa zasiela aj dozornej rade. Zasadnutia predstavenstva sa bez hlasovacieho práva môže zúčastniť člen dozornej rady.
       (11) Rozhodnutie predstavenstva je prijaté, ak zaň hlasovala nadpolovičná väčšina všetkých členov predstavenstva. Hlasovanie predstavenstva môže byť v neodkladných prípadoch, nahradené písomným     prehlásením  členov predstavenstva, že s navrhovaným riešením súhlasia, pričom na najbližšom zasadnutí musí byť zapísané do zápisnice. Za písomnú formu pre účely uvedené v tomto bode  sa považujú aj telegrafické alebo elektronickými prostriedkami doručené  oznámenia. Tieto je potrebné do troch dní potvrdiť originálom listu.
       (12) Z rokovania predstavenstva sa vyhotovuje zápisnica, ktorá musí obsahovať všetky zásadné  skutočnosti z rokovania, vrátane výsledkov hlasovania a presného znenia všetkých rozhodnutí. Zápisnica musí byť podpísaná predsedajúcim a zapisovateľom, doručená každému členovi predstavenstva  a predsedovi dozornej rady. Zápisnica musí obsahovať aj všetky rozhodnutia prijaté písomným prehlásením všetkých členov predstavenstva v čase od predchádzajúceho rokovania predstavenstva. Zápisnice zo zasadnutí predstavenstva je spoločnosť povinná archivovať.
       (13) Člen predstavenstva je povinný postupovať pri svojom konaní  v súlade s ustanoveniami  § 194  ods. 5 Obchodného zákonníka. Výkon funkcie člena predstavenstva je nezastupiteľný.
       (14) Dňom zvolenia prislúcha členom predstavenstva pravidelná mesačná odmena schválená                      valným zhromaždením, ak zákon alebo stanovy neurčujú inak. Ku dňu odvolania, resp. ku dňu ku ktorému bol výkon funkcie člena predstavenstva skončený iným spôsobom zaniká právo na túto odmenu. Členom predstavenstva prislúcha tantiema v prípade, že o tom rozhodne valné zhromaždenia pri rozdeľovaní čistého  zisku. Iné finančné nároky člena predstavenstva spájajúce sa s výkonom funkcie, ktoré nie sú týmito stanovami upravené, nie sú prípustné.
       (15)  Člen predstavenstva nesmie:
a)  vo vlastnom mene alebo na vlastný účet uzavierať obchody, ktoré súvisia s podnikateľskou 
     činnosťou spoločnosti,
b)  sprostredkúvať pre iné osoby obchody spoločnosti,
c)  zúčastňovať sa na podnikaní inej spoločnosti ako spoločník, ibaže je akcionárom, alebo členom 
     družstva a informuje o tom subjekt vykonávajúci práva akcionára,
d)  vykonávať činnosť ako štatutárny orgán, alebo člen štatutárneho orgánu inej právnickej osoby, 
     ibaže  ide o takú obchodnú spoločnosť, na ktorej podnikaní sa zúčastňuje spoločnosť, ktorej 
     štatutárneho orgánu je členom 
        Porušenie týchto ustanovení má dôsledky uvedené v § 65 Obchodného zákonníka.
     (16) Náklady spojené s činnosťou predstavenstva uhrádza spoločnosť.
     (17) Podrobnosti týkajúce sa činnosti predstavenstva upravuje štatút predstavenstva.

Čl. 11.
Dozorná rada

         (1) Dozorná rada je najvyšším kontrolným orgánom spoločnosti. Dohliada na výkon pôsobnosti   predstavenstva a uskutočňovanie podnikateľskej činnosti spoločnosti. V prípade zistenia závažného porušenia povinností členmi predstavenstva a manažmentu, závažných nedostatkov v hospodárení spoločnosti, dozorná rada zvolá mimoriadne valné zhromaždenie. 
         (2)  Člen dozornej rady nemôže byť zároveň členom predstavenstva.
         (3) Dozorná rada overuje postupy vo veciach spoločnosti a je oprávnená kedykoľvek nahliadať do  účtovných dokladov,  spisov a záznamov týkajúcich sa činnosti spoločnosti a zisťovať stav spoločnosti. Pritom kontroluje a valnému zhromaždeniu predkladá závery a odporúčania týkajúce sa najmä:
a)	plnenia úloh uloženým valným zhromaždením predstavenstvu, dodržiavania stanov  
      spoločnosti a právnych predpisov v činnosti spoločnosti,
b)  hospodárskej a finančnej činnosti spoločnosti, účtovníctva, dokladov, účtov, stavu 
     majetku spoločnosti, jej záväzkov a pohľadávok.
           (4) Dozorná rada je povinná preskúmať riadnu, mimoriadnu a konsolidovanú účtovnú závierku a  návrh na rozdelenie zisku, resp. vysporiadanie straty a podať o výsledku preskúmania správu  valnému zhromaždeniu
            (5) Dozorná rada schvaľuje na návrh predstavenstva:
a)	postupy zvýhodňujúce materiálne postavenie členov predstavenstva a  im blízkych 
      osôb podľa §196a zákona  č. 513/1991 Zb. Obchodný zákonník v znení  neskorších 
      predpisov ,
b)   uzatvorenie záložných zmlúv na majetok spoločnosti od 1 mil. do 5 mil. Sk účtovnej
      hodnoty
c)   nájom majetku presahujúci dobu jedného roka
d)   vystavenie, prijatie a aval zmenky
e)   predaj a kúpu nehnuteľného majetku od 1 mil.  do 5 mil. Sk účtovnej hodnoty
f)   prevody vlastníctva k hnuteľnému majetku mimo predmetu podnikania od 1 mil.  do 5 
     mil. Sk účtovnej hodnoty.
           (6) Dozorná rada posudzuje návrhy predstavenstva predkladané valnému zhromaždeniu na schválenie podľa článku 7. ods. 1. písm. j) až y).
           (7) Na vydanie vnútorných organizačných predpisov ( organizačný poriadok, pracovný poriadok, podpisový poriadok atď) predstavenstvom sa vyžaduje predchádzajúci súhlas dozornej rady.
           (8)  Dozorná rada má ... členov.
           (9)  Členov dozornej rady volí a odvoláva valné zhromaždenie. Sú volení na dobu päť rokov, pričom výkon funkcie člena dozornej rady končí voľbou nových členov dozornej rady.
          (10) Ak má spoločnosť v čase voľby viac ako 50 zamestnancov v hlavnom pracovnom pomere,1/3 volia  a odvolávajú zamestnanci spoločnosti.
         (11) Predsedu dozornej rady volí a odvoláva valné zhromaždenia zo všetkých členov dozornej  rady. Podpredsedu dozornej rady volia a odvolávajú členovia dozornej rady, pričom hlasuje aj dotknutá osoba.
       (12) Spôsob voľby členov dozornej rady volených zamestnancami upravuje volebný poriadok, schválený odborovou organizáciou.
       (13) Člen dozornej rady môže zo svojej funkcie odstúpiť. Je však povinný oznámiť to písomne  dozornej rade. Výkon jeho funkcie končí dňom, kedy je písomné oznámenie o odstúpení doručené dozornej rade, alebo v neskorší termín uvedený v takomto oznámení o odstúpení
       (14) Ak by sa odstúpením členov dozornej rady znížil počet členov pod polovicu, je dozorná rada povinná bez zbytočného odkladu zvolať mimoriadne valné zhromaždenie, ktoré zvolí nových členov dozornej rady.
                (15) Zasadnutie dozornej rady zvoláva jej predseda  alebo podpredseda raz za kalendárny  štvrťrok.    Pre    zvolávanie,  rokovanie a spôsob  rozhodovania dozornej rady  platia   ustanovenia,  ako  pre predstavenstvo spoločnosti – Čl.10  ods. 10 až 12  primerane.
      (16)  Člen dozornej rady nesmie:
a) vo vlastnom mene alebo na vlastný účet uzavierať obchody, ktoré súvisia s podnikateľskou 
    činnosťou spoločnosti,
b) sprostredkúvať pre iné osoby obchody spoločnosti,
c) zúčastňovať sa na podnikaní inej spoločnosti ako spoločník s neobmedzeným ručením,
d) vykonávať činnosť ako štatutárny orgán, alebo člen štatutárneho orgánu inej právnickej
    osoby, s podobným predmetom podnikania, ibaže  ide o takú obchodnú spoločnosť, na ktorej 
    podnikaní sa zúčastňuje spoločnosť. 
       Porušenie týchto ustanovení má dôsledky uvedené v § 65 Obchodného zákonníka.
       (17) Výkon funkcie člena dozornej rady je nezastupiteľný.
       (18) Náklady spojené s výkonom činnosti dozornej rady uhrádza spoločnosť.

Čl. 12.
Generálny riaditeľ

        (1) Funkciu generálneho riaditeľa vykonáva predseda predstavenstva, ktorého volí z členov predstavenstva a odvoláva valné zhromaždenie.
       (2) Generálny riaditeľ je výkonným orgánom spoločnosti. Riadi spoločnosť v rozsahu vyplývajúcom mu z písomného poverenia predstavenstva a z organizačného poriadku spoločnosti.
        (3)  Generálny riaditeľ plní funkciu vedúceho organizácie v pracovno – právnych vzťahoch. 

ŠTVRTÁ ČASŤ
ZVYŠOVANIE A ZNIŽOVANIE ZÁKLADNÉHO IMANIA

Čl. 13.
Zvyšovanie a znižovanie základného imania

                (1) O zvýšení a znížení základného imania spoločnosti rozhoduje valné zhromaždenie. 
        (2) Zvýšenie základného imania môže byť vykonané upísaním nových akcií alebo zvýšením základného imania z majetku spoločnosti, kombinovane, alebo iným spôsobom, ktorý upravuje zákon. Zníženie základného imania sa vykoná znížením menovitej hodnoty akcií alebo vzatím časti akcií z obehu. Rozhodnutie valného zhromaždenia o zvýšení alebo znížení základného imania musí mať formu notárskej zápisnice. 
        (3) Pri zvýšovaní alebo znížovaní základného imania sa  postupuje podľa príslušných ustanovení     Obchodného zákonníka.

PIATA ČASŤ 
HOSPODÁRENIE SPOLOČNOSTI

Čl. 14.
Účtovné obdobie

        (1) Účtovným obdobím spoločnosti je kalendárny rok začínajúci 1. januárom a končiacim 31. decembrom.

Čl. 15.
Ročná účtovná závierka
  
          (1) Spoločnosť vedie predpísaným spôsobom  a v súlade s právnymi predpismi účtovníctvo. Za riadne vedenie účtovníctva  zodpovedá predstavenstvo, ktoré zabezpečuje overenie riadnej, mimoriadnej a konsolidovanej účtovnej závierky za príslušný rok audítorom určeným dozornou radou.
          (2) Spoločnosť vytvára sústavu informácií predpísanú právnymi predpismi a poskytuje údaje o svojej činnosti orgánom ustanoveným týmito predpismi.
          (3) Spoločnosť je povinná, do 1 mesiaca po schválení valným zhromaždením, zverejniť údaje účtovnej závierky, overenej audítorom spôsobom uvedeným v článku 20. To isté platí aj pre zverejňovanie konsolidovanej účtovnej závierky, ak ju spoločnosť zostavuje.

Čl. 16
Výročná správa

          (1) Predstavenstvo predkladá na riadne valné zhromaždenie, ktoré sa koná v lehotách uvedených v čl. 7 ods. 4 výročnú správu.

          (2) Výročná správa okrem náležitostí ustanovených osobitným predpisom musí obsahovať:  a) informáciu o prevode majetku, ktorý podľa osobitných predpisov  alebo stanov  podlieha
     predchádzajúcemu súhlasu  valného zhromaždenia alebo dozornej rady s uvedením predmetu, 
     ceny a rozhodnutia príslušného orgánu, ktorým bol prevod schválený, 
b) informáciu o zmluvách o poskytnutí úveru, pôžičky, o prevode majetku  spoločnosti, alebo 
     užívaní majetku podniku, ktoré spoločnosť uzatvorila s osobami uvedenými v § 196a 
     Obchodného zákonníka a na ktoré sa podľa § 196a Obchodného zákonníka vyžaduje súhlas 
     dozornej rady  spoločnosti s uvedením, predmetu, ceny a rozhodnutia príslušného orgánu,  
     ktorým  bol prevod schválený,   
c)  informáciu o zmluvách o výkone funkcií uzatvorených s generálnym riaditeľom, členmi   
     predstavenstva a členmi dozornej rady s uvedením výšky odmeny a podielu na zisku  

Čl. 17
Podnikateľský plán

          (1) Predstavenstvo predkladá  valnému zhromaždeniu na schválenie raz ročne, najneskôr 3 mesiace od skončenia hospodárskeho roka  podnikateľský plán.

          (2)   Podnikateľský plán má nasledovnú štruktúru:
a) plán výnosov a nákladov,
b) plán vývoja aktív a zdrojov ich krytia,
c) plán finančných tokov,
d) plán úverového zaťaženia,
e) plán investícií a predaja majetku,
f) plán rozdelenia zisku.

Čl. 18.
Rozdelenie zisku

           (1) Zo svojho zisku spoločnosť uhrádza prednostne dane a poplatky podľa všeobecne platných právnych predpisov.
           (2)  Čistý zisk spoločnosti po úhradách podľa odseku 1 sa použije podľa rozhodnutia valného zhromaždenia v tomto poradí:
a) na prídel do rezervného fondu,
b) na prídel do ostatných fondov spoločnosti,
c) na výplatu tantiem, členom predstavenstva a dozornej rady, ak valné zhromaždenie rozhodlo o   
   ich vyplatení,
d) na výplatu časti čistého zisku, ktorý má byť rozdelený medzi akcionárov ako dividenda. 

Čl. 19.
Tvorba a použitie rezervného fondu

           (1) Spoločnosť vytvára pri svojom vzniku rezervný fond vo výške najmenej 10% základného imania.
           (2) Rezervný fond bude spoločnosť dopĺňať ročným prídelom vo výške 10% z čistého zisku vyčísleného v riadnej účtovnej závierke a to až do výšky 20% základného imania. 
           (3) O prípadnom ďalšom dopĺňaní rezervného fondu nad túto hranicu ako aj o jeho použití rozhoduje na návrh predstavenstva valné zhromaždenie.
           (4)  Rezervný fond spoločnosti slúži na krytie strát.

Čl.20.
Vytváranie ďaľších fondov

        (1) Spoločnosť môže vytvárať na návrh predstavenstva a po schválení valným zhromaždením i ďalšie fondy a prispievať do nich zo svojho čistého zisku sumou, ktorej definitívna výška podlieha schváleniu rozdelenia zisku riadnym valným zhromaždením. Zásady použitia týchto fondov určujú vnútorné pravidla spoločnosti schválené na návrh predstavenstva dozornou radou. 

ŠIESTA ČASŤ
VŠEOBECNÉ USTANOVENIA

Čl. 21.
Podpisovanie za spoločnosť

       (1) Vo všetkých veciach zaväzujúcich spoločnosť sú oprávnení konať a podpisovať všetci členovia predstavenstva pričom za spoločnosť podpisujú najmenej dvaja členovia predstavenstva, z ktorých jeden musí byť predseda alebo podpredseda predstavenstva. 
              (2) Podpisovanie za spoločnosť sa vykoná tak, že k vytlačenému alebo napísanému názvu spoločnosti, menám a funkciám v predstavenstve podpisujúci pripoja svoj podpis.

Čl. 22.

Odmeňovanie členov orgánov spoločnosti

(1)	 Odmena generálneho riaditeľa, členov predstavenstva a členov dozornej rady spoločnosti 
nesmie presiahnuť 10 násobok priemernej mzdy dosahovanej v národnom hospodárstve za predchádzajúci rok. Pri kumulovaných funkciách členov predstavenstva s funkciou generálneho riaditeľa a ďalšími funkciami výkonného managementu uvedenú hodnotu nesmie presiahnuť odmena za všetky funkcie v spoločnosti. Obmedzenie sa nevzťahuje na výplatu podielu na zisku, ktorý určí valné zhromaždenie na rozdelenie. 
         (2) Členovia orgánov spoločnosti, ktorí sú štátnymi zamestnancami podľa zákona číslo 312/2001 Z. z. o štátnej službe a o zmene a doplnení niektorých zákonov nemôžu poberať odmenu od spoločnosti.  

.
Čl. 23
                                                                                                             
Uverejňovanie skutočností
ustanovených právnymi predpismi a stanovami

        (1) Oznámenia spoločnosti sa doručujú akcionárovi.
              (2) Oznámenia spoločnosti, kde zákon ukladá  povinnosť ich zverejniť, sa uverejňujú v Obchodnom vestníku a jednom denníku s celoštátnou pôsobnosťou.
              (3)  Spoločnosť predkladá na uloženie do Zbierky listín, ktorá je verejne prístupná, dokumenty uvedené v §28a Obchodného zákonníka a iné dokumenty, ktorých uloženie do Zbierky listín ustanovuje zákon.
              (3) Spoločnosť sprístupňuje informácie z výročnej správy spoločnosti podľa rovnakých pravidiel ako určuje  zákon  č. 211/2000 Z. z. o slobodnom prístupe k informáciám.

Čl. 24.
Dopĺňanie a zmena stanov

         (2) Ak je v programe valného zhromaždenia zaradená zmena stanov, predstavenstvo  zašle ich úplné znenie spolu s pozvánkou akcionárovi a v prípade zmeny návrhov před konaním valného zhromaždenia, tieto zmeny tiež zašle alebo inak doručí akcionárovi.
          (3) Pre prijatie doplnkov  alebo zmeny stanov je  nutná prítomnosť notára, ktorý o rozhodnutí valného zhromaždenia vyhotoví zápisnicu.
          (4) Predstavenstvo  je povinné  po každej zmene stanov vyhotoviť   bez   zbytočného   odkladu  úplné znenie stanov, za ktorého úplnosť a správnosť zodpovedá,  doručiť ho akcionárom a uložiť do Zbierky listín.

Čl. 25.
Zrušenie a zánik spoločnosti

                (1)  Zrušenie spoločnosti sa môže vykonať likvidáciou alebo bez likvidácie.
         (2) Spoločnosť sa zruší bez likvidácie, keď valné zhromaždenie rozhodne o zlúčení, splynutí, alebo rozdelení spoločnosti. 
         (3) Likvidácia sa vyžaduje v prípadoch, keď:
          a)  o zrušení spoločnosti rozhodlo valné zhromaždenie z dôvodu zlej hospodárskej situácie 
               a neperspektívnosti spoločnosti,
          b)  o zrušení a likvidácií spoločnosti rozhodol súd, ak zákon neustanovuje inak,
          c)  po ukončení konkurzného konania zostal nejaký majetok. 
         (4) Ak je spoločnosť zrušená likvidáciou, určí valné zhromaždenie likvidátora a výšku jeho odmeny.
         (5)  Spoločnosť zaniká dňom jej výmazu z obchodného registra.

Čl. 26.
Vzťahy vo vnútri spoločnosti

        (1) Vzťahy vo vnútri spoločnosti upravuje sústava organizačných noriem spoločnosti (organizačný poriadok, pracovný poriadok, podpisový poriadok atď.), ktoré vydá predstavenstvo po predchádzajúcom súhlase dozornej rady.
        (2)  Prípadné spory medzi orgánmi spoločnosti, ich členmi a akcionárom budú  medzi stranami riešené dohodou. Ak sa spor nepodarí vyriešiť dohodou, rozhodne o ňom na návrh ktorejkoľvek zo zúčastnených strán príslušný súd.

SIEDMA ČASŤ 
ZÁVEREČNÉ USTANOVENIA

Čl. 27.
Záverečné ustanovenia

        (1)  Pokiaľ niektoré ustanovenia stanov sa stanú neplatnými alebo spornými  použije sa právny predpis, ktorý je svojou povahou a účelom najbližšie k ustanoveniam týchto stanov. Ak právny predpis nemožno použiť, postupuje sa podľa všeobecne zaužívaných  obchodných zvyklostí. 
        (2)  Postup podľa bodu 1. sa použije aj pre tie vzťahy, ktoré nie sú týmito stanovami upravené.
       (3)  Tieto stanovy nadobúdajú platnosť.............